พบเด็กติดโควิด-19 เพิ่มขึ้นร้อยละ 30 แต่ความรุนแรงของโรคในเด็กไม่มาก
นายแพทย์อดิศัย ภัตตาตั้ง ผู้อำนวยการสถาบันสุขภาพเด็กแห่งชาติมหาราชินี กล่าวถึงสถานการณ์ผู้ป่วยเด็กในช่วงการแพร่ระบาดของโรคโควิด-19 สายพันธุ์โอมิครอน ว่า ภาพรวมเด็กติดเชื้อโควิด -19 เพิ่มขึ้นอยู่ที่ร้อยละ 30 จากผู้ติดเชื้อทั้งหมด แต่ความรุนแรงของโรคโควิดในเด็กไม่มาก มีเพียงไม่ถึงร้อยละ 3 ที่มีอาการเปลี่ยนแปลงไปสู่สีเหลืองหรือสีแดง ส่วนใหญ่ที่มีอาการรุนแรงมักเป็นกลุ่มเด็กที่มีโรคประจำตัวร่วมด้วย เช่น โรคหัวใจ โรคมะเร็ง โรคสมอง เด็กที่มีโรคประจำตัวผู้ปกครองควรพาเด็กไปรับวัคซีนโควิด-19 เพื่อช่วยลดความรุนแรงของโรค ขณะที่ร้อยละ 50 ของเด็กที่ป่วยโควิด-19 ไม่มีอาการ สำหรับสถานการณ์โควิด -19 พบเด็กติดเชื้อเพิ่มขึ้นและสถานการณ์เตียงเด็กภาพรวมในกรุงเทพและปริมณฑลค่อนข้างหนาแน่น ครองเตียงไปแล้วร้อยละ 80 จึงนำนโยบาย Home Isolation หรือการรักษาตัวที่บ้านมาใช้ในเด็กอายุมากกว่า 1 ปีขึ้นไปและไม่มีอาการ ยืนยัน เด็กที่ติดเชื้อโควิดจะเข้ารับการรักษาตัวที่บ้านได้ เด็กต้องผ่านการคัดกรองว่า มีไข้ไม่สูง ไม่มีโรคประจำตัวที่รุนแรง เด็กไม่ซึม รับประทานอาหารได้และมีพ่อแม่พร้อมให้การดูแล ส่วนเด็กอายุน้อยกว่า 1 ปี ติดเชื้อโควิด-19 ขอให้มาตรวจทำการรักษาที่โรงพยาบาลใกล้บ้าน พร้อมย้ำว่าแนวทางการรักษาโควิดสายพันธุ์โอมิครอนในเด็ก รักษาตามอาการคล้ายไข้หวัด ส่วนใหญ่มีอาการ 5 วัน และดีขึ้น แต่ต้องรักษาตามอาการ 10-14 วัน หากมีอาการก็จะจ่ายยาฟาวิพิราเวียร์สูตรน้ำให้รับประทาน ผู้อำนวยการสถาบันสุขภาพเด็กฯ ยังกล่าวถึงการนำเด็กติดเชื้อโควิด-19 เข้าสู่ระบบการรักษาตัวที่บ้าน เมื่อเข้าระบบแล้วเจ้าหน้าที่โรงพยาบาลจะติดตามอาการผ่านช่องทางออนไลน์หรือโทรสอบถามอาการจากผู้ปกครองวันละ 1-2 ครั้ง รวมถึงให้พ่อแม่ถ่ายวิดีโออาการของลูกให้แพทย์ดูวันละ 1 ครั้ง พร้อมมีการวัดไข้ วัดระดับออกซิเจนในเลือดจากปลายนิ้ว โดยพยาบาล 1 คนรับผิดชอบเด็ก 20-30 คน จากการรักษาเด็กติดเชื้อโควิดที่ผ่านมากว่า 1,000 คน พบว่ามีอาการรุนแรง 1-2 % เท่านั้น ขณะที่สถานการณ์เตียงเฉพาะของโรงพยาบาลเด็ก ขณะนี้ค่อนข้างหนาแน่น ซึ่งโรงพยาบาลเด็กจะรับเด็กติดเชื้อโควิดรักษาในโรงพยาบาล เน้นกลุ่มสีเหลืองและสีแดง และมีอายุน้อยกว่า 5 ปีเป็นหลัก ซึ่งส่วนใหญ่ของการนอนโรงพยาบาลเป็นแบบครอบครัว มีผู้ปกครองมานอนดูแลอาการเด็กด้วย ทำให้ที่สถาบันเด็กฯ ขณะนี้มีผู้ป่วยคลองเตียง 76 คนในจำนวนนี้เป็นผู้ปกครอง 20 คนและมีอาการป่วยติดเชื้อโควิดด้วย